Die grootte van die oor is van geen ekonomiese betekenis nie, maar wat wel van belang is, is of die diere ore het of nie. Die stompies van die oorlose tipe is so kort en vleisig dat dit nie moontlik is om 'n oorplaatjie of 'n merk daaraan aan te bring nie. By karakoelskape meer as by enige ander dier is dit absoluut noodsaaklik om volledige aantekenings te hou want die volwasse dier word volgens die foto van die skaap toe dit 'n pasgebore lam was, verkoop of gewaardeer. Daarom is dit nodig dat elke skaap 'n identifikasiemerk moet hê. As die skaap nie ore het nie, is die enigste ander alternatief om 'n draad met 'n oorplaatjie daaraan om sy nek te sit. Dit het weer baie nadele, want namate die skaap se nek dikker word, moet die draad langer gemaak word en as dit vergeet word, sal die skaap wurg. So 'n draad skawe ook die skaap.
'n Ontleding van 'n aantal karakoellammers wat by die Grootfonteinse Landboukollege gebore is, het die volgende resultate gelewer:
Die resultate stem dus absoluut ooreen met die teorie, behalwe dat die verhouding van die kort x kortparing se nageslag 'n bietjie afwyk. Hierdie afwyking is ook statisties betekenisvol (P<0.50). Dit kan egter toegeskrywe word aan die feit dat die getalle waarmee gewerk is, te klein was.